Document ID: 32000R2509

Komission asetus (EY) N:o 2509/2000,
annettu 15 päivänä marraskuuta 2000,
neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden markkinoilta vetämistä koskevan taloudellisen korvauksen myöntämisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(1) ja erityisesti sen 21 artiklan 8 kohdan,
sekä katsoo seuraavaa:
(1) Asetuksessa (EY) N:o 104/2000, jolla korvataan neuvoston asetus (ETY) N:o 3759/92(2), sellaisena kuin se on viimeksi muutettuna asetuksella (EY) N:o 2792/1999(3), 1 päivästä tammikuuta 2001, säädetään, että jäsenvaltioiden on myönnettävä taloudellinen korvaus tuottajajärjestöille, jotka vetävät markkinoilta tiettyjä tuotteita. Kyseisellä asetuksella mukautetaan taloudellisen korvauksen tasoja ja poistetaan poikkeuksellisissa olosuhteissa myönnettävä erityinen taloudellinen korvaus. Nyt on aiheellista täydentää asetuksella (EY) N:o 104/2000 luotuja puitteita säätämällä yksityiskohtaisista säännöistä ja kumoamalla asiaa koskeva täytäntöönpanoasetus eli komission asetus (ETY) N:o 3902/92(4), sellaisena kuin se on viimeksi muutettuna asetuksella (EY) N:o 1338/95(5).
(2) Tiettyjen kalastustuotteiden kaupan pitämistä koskevien yhteisten vaatimusten vahvistamisesta 26 päivänä marraskuuta 1996 annetun neuvoston asetuksen (EY) N:o 2406/96(6), sellaisena kuin se on muutettuna komission asetuksella (EY) N:o 323/97(7), 6 artiklan 1 kohdassa vahvistetaan, että luokkaan "B" luokitellut tuotteet eivät ole oikeutettuja taloudelliseen tukeen, jota myönnetään yhteisen markkinajärjestelyn interventiojärjestelmän mukaisesti. Koska ainoastaan luokkaan "erinomainen" ja luokkaan "A" kuuluvat tuotteet ovat oikeutettuja markkinoilta vetämisestä maksettavaan taloudelliseen korvaukseen, josta säädetään asetuksen (EY) N:o 104/2000 21 artiklassa, kyseiseen taloudelliseen korvaukseen oikeutettujen määrien laskemisen olisi perustuttava näihin tuoteluokkiin.
(3) Markkinoiden vakauttamispyrkimysten edistämiseksi parhaalla mahdollisella tavalla taloudellisen korvauksen ulkopuolelle olisi suljettava tuottajajärjestöt, jotka eivät noudata yhteisön vetäytymishintaa koko kalastusvuoden ajan.
(4) Tavanomaisten kilpailuedellytysten takaamiseksi tuottajajärjestöjen välillä, asetuksen (EY) N:o 104/2000 21 artiklan 1 kohdan a alakohdassa säädetyn vaihteluvälin soveltamista koskevia vaatimuksia on tarpeen täsmentää. Vaihteluvälin käytöstä on tiedotettava riittävästi markkinoiden avoimuuden varmistamiseksi.
(5) Myynnin eri vaiheissa ilmenevän kysynnän vaihtelun vuoksi tuotteita ei tulisi vetää markkinoilta ennen kuin ne on asetettu myyntiin. Taloudellista korvausta olisi myönnettävä ainoastaan tuotteista, jotka on asetettu myyntiin tavanomaisissa olosuhteissa ja joille ei ole löytynyt ostajaa yhteisön vetäytymishinnalla.
(6) Kalat, joista on myönnetty asetuksen (EY) N:o 104/2000 23 artiklassa säädettyä siirtotukea, on ehdottomasti suljettava taloudellisen korvauksen ulkopuolelle.
(7) Asetuksen (EY) N:o 104/2000 2 artiklassa tarkoitettujen kaupan pitämistä koskevien vaatimusten johdonmukainen noudattaminen on määräävä tekijä hinnan muodostuksessa ja osatekijä markkinoiden vakauttamisessa. Sen vuoksi olisi korvaukseen oikeuttavista määristä myönnettävän taloudellisen korvauksen edellytyksenä oltava se, että kyseisiä vaatimuksia noudatetaan kaikkien niiden kyseisen tuotteen määrien osalta, jotka tuottajajärjestöt tai niiden jäsenet ovat saattaneet myyntiin kalastusvuoden kuluessa.
(8) Taloudellista korvausta ei voida maksaa ennen kalastusvuoden päättymistä. Tuottajajärjestöjen toiminnan helpottamiseksi olisi säädettävä mahdollisuudesta myöntää ennakkoa vakuuksia vastaan. Olisi säädettävä taloudellisesta korvauksesta suoritettavan ennakon laskemista koskevista säännöistä ja vahvistettava vaadittavien vakuuksien määrä.
(9) Kalastus- ja vesiviljelytuotealan yhteisestä markkinajärjestelystä annetussa asetuksessa (EY) N:o 104/2000 säädetyistä mekanismeista johtuvien tiettyjen määrien laskemisessa sovellettavien valuuttakurssien määräytymisperusteista 11 päivänä syyskuuta 2000 annetussa komission asetuksessa (EY) N:o 1925/2000(8) vahvistetaan taloudellisen korvauksen laskemisessa sovellettavan valuuttakurssin määräytymisperuste. Tämä valuuttakurssi olisi otettava huomioon myös taloudellisen korvauksen ennakoiden laskemisessa.
(10) Korvauksen myöntäminen olisi ulotettava koskemaan määriä, jotka tuottajajärjestöt tai niiden jäsenet ovat saattaneet myyntiin tai vetäneet markkinoilta muissa jäsenvaltioissa. Sen toisen jäsenvaltion viranomaisten, jossa kalojen myyntiin saattaminen, markkinoilta vetäminen tai siirto on tapahtunut, olisi annettava todistava asiakirja ja toimitettava jäljennös.
(11) Kalastusalus on helpompi tunnistaa täsmällisesti alusrekisterissä olevan alusnumeron kuin aluksen nimen mukaan. Todistusta kalojen purkamisesta aluksesta jossain toisessa jäsenvaltiossa olisi muutettava siten, että tuottajajärjestöjen on viitattava kansalliseen alusrekisteriin.
(12) Kunkin jäsenvaltion olisi otettava käyttöön valvontajärjestelmä sen tarkastamiseksi, että taloudellista korvausta varten tehdyissä hakemuksissa ilmoitetut tiedot ja tosiasiallisesti myyntiin saatetut ja markkinoilta vedetyt määrät vastaavat toisiaan. Komissiolle olisi ilmoitettava näistä valvontajärjestelmistä lainsäädännön moitteettoman noudattamisen varmistamiseksi.
(13) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 104/2000 21 artiklan 3 kohdan a alakohdan nojalla taloudelliseen korvaukseen oikeutetut tuotemäärät lasketaan niiden määrien perusteella, jotka luokitellaan kyseisen asetuksen 2 artiklassa vahvistettujen kaupan pitämistä koskevien vaatimusten mukaisesti ainoastaan luokkaan "erinomainen" ja luokkaan "A" kuuluviksi.
2 artikla
1. Taloudellista korvausta myönnetään tuottajajärjestöille, edellyttäen että ne soveltavat yhteisön vetäytymishintaa ja varmistavat, että niiden jäsenet noudattavat sitä ensimmäisessä myyntiin saattamisvaiheessa koko kalastusvuoden ajan asetuksen (EY) N:o 104/2000 21 artiklan 1 kohdan a ja c alakohdassa vahvistettujen edellytysten mukaisesti.
2. Jos asetuksen (EY) N:o 104/2000 21 artiklan 1 kohdan a alakohdassa säädetyn vaihteluvälin käyttö johtaa siihen, että määrätylle alueelle sijoittautuneet tuottajajärjestöt vahvistavat eritasoisia vetäytymishintoja samalle tuoteluokalle, kukin näistä järjestöistä voi ottaa käyttöön toisen samalla alueella toimivan tuottajajärjestön vahvistaman hintatason päivästä, josta sitä sovelletaan, ja kyseiseksi ajaksi.
3. Vaihteluväliä hyödyntävän tuottajajärjestön vahvistamaa vetäytymishintatasoa on sovellettava kaikkiin mainitun järjestön tai sen jäsenten myyntiin saattamiin määriin, myös sen toiminta-alueen ulkopuolella.
Tuotteitaan muualla kuin omalla toiminta-alueellaan myyntiin saattava tuottajajärjestö tai sen jäsen voi kuitenkin soveltaa joko omaa vetäytymishintatasoaan, joka ei saa olla alempi kuin kyseisellä alueella sovellettu hintataso, tai jotakin niistä hintatasoista, joita kyseisellä alueella toimivat tuottajajärjestöt ovat ottaneet käyttöön vaihteluvälin mahdollisen soveltamisen jälkeen.
4. Vetäytymishintaan ei saa sisältyä tuotteiden aluksesta purkamisen jälkeisiä kuluja, lukuun ottamatta huutokaupalla tai laiturilta tapahtuneen myynnin edellyttämiä kuljetuskuluja.
3 artikla
1. Kaikkien yhteisön vetäytymishintaan vaihteluväliä soveltavien tuottajajärjestöjen on ilmoitettava kunkin tuoteluokan osalta kyseisen järjestön koko toimintavyöhykkeellä käyttöön ottama vetäytymishintataso sen jäsenvaltion toimivaltaisille viranomaisille, jossa se on hyväksytty, vähintään kahta työpäivää ennen kuin kyseistä hintaa sovelletaan.
Jos jokin tuottajajärjestö aikoo muuttaa vaihteluvälin soveltamisaikaa tai vetäytymishinnan tasoa taikka käyttää 2 artiklan 2 kohdassa säädettyä mahdollisuutta, sen on annettava siitä tieto toimivaltaisille viranomaisille vähintään kahta työpäivää ennen päätöksensä soveltamispäivää.
Kaikkia tässä kohdassa tarkoitettuja päätöksiä on sovellettava vähintään viiden työpäivän ajan.
2. Asianomaisen jäsenvaltion toimivaltaisten viranomaisten on varmistettava, että kaikki 1 kohdan mukaisesti ilmoitetut tiedot julkistetaan viipymättä alueen käytäntöä ja tapoja noudattaen.
3. Poiketen siitä, mitä neuvoston asetuksessa (ETY, Euratom) N:o 1182/71(9) säädetään, tässä asetuksessa lauantait, sunnuntait ja yleiset vapaapäivät rinnastetaan työpäiviin, jos myyntiin saattaminen tapahtuu 4 artiklan 1 kohdan c alakohdan mukaisesti.
4 artikla
1. Määriksi, joista voidaan myöntää taloudellista korvausta, katsotaan ainoastaan ne markkinoilta vedetyt määrät,
a) jotka ovat jonkin tuottajajärjestön jäsenen pyytämiä;
b) jotka on saatettu myyntiin:
i) tuottajajärjestön välityksellä; tai
ii) jäsenen toimesta asetuksen (EY) N:o 104/2000 5 artiklan 1 kohdassa tarkoitetun tuottajajärjestön vahvistamien sääntöjen mukaisesti;
c) jotka ovat ennen markkinoilta vetämistä olleet myynnissä kaikkien asianomaisten osapuolten ulottuvilla alueen käytäntöjä ja tapoja noudattaen ja joiden osalta on tällöin todettu, että määrille ei löydy ostajaa asetuksen (EY) N:o 104/2000 21 artiklan 1 kohdan a alakohdan mukaisesti vahvistetulla hinnalla;
d) joille ei ole haettu eikä myönnetty asetuksen (EY) N:o 104/2000 23 artiklassa tarkoitettua siirtotukea.
2. Edellytyksenä taloudellisen korvauksen myöntämiselle 1 kohdan mukaiset korvauksen saamisen edellytykset täyttävistä määristä kunkin tuotteen tai tuoteryhmien osalta on, että kaikkien tuottajajärjestöjen tai niiden jäsenten kalastusvuoden kuluessa myyntiin saattamien määrien on oltava etukäteen luokiteltuja asetuksen (EY) N:o 104/2000 2 artiklan mukaisesti vahvistettujen kaupan pitämistä koskevien vaatimusten mukaisesti.
5 artikla
1. Taloudellinen korvaus maksetaan hakemuksesta tuottajajärjestölle kunkin kalastusvuoden päätyttyä.
2. Tuottajajärjestön on esitettävä taloudellisen korvauksen maksamista koskeva hakemus jäsenvaltion toimivaltaiselle viranomaiselle viimeistään neljän kuukauden kuluessa kyseisen kalastusvuoden päättymisestä.
3. Kansallisten viranomaisten on maksettava taloudellinen korvaus viimeistään kahdeksan kuukauden kuluessa kyseisen kalastusvuoden päättymisestä.
Kunkin jäsenvaltion on ilmoitettava muille jäsenvaltioille ja komissiolle taloudellisen korvauksen myöntämisestä vastaavan elimen nimi ja osoite.
6 artikla
Jäsenvaltioiden on myönnettävä tuottajajärjestön hakemuksesta kuukausittain ennakkoa taloudellisesta korvauksesta sillä edellytyksellä, että hakija on asettanut vakuudet, joiden suuruus on 105 prosenttia ennakon määrästä.
Ennakot lasketaan liitteessä I määritellyn menetelmän mukaisesti.
7 artikla
Jos jokin tuottajajärjestö tai sen jäsen saattaa tuotteitaan myyntiin jossain muussa jäsenvaltiossa kuin siinä, jossa se on hyväksytty, ensimmäisen jäsenvaltion toimivaltaisen viranomaisen on hakemuksesta annettava viipymättä kyseiselle tuottajajärjestölle tai sen jäsenelle todistus, jonka sisältö on liitteessä II vahvistetun mallin mukainen, ja toimitettava samanaikaisesti virkatietä jäljennös tästä todistuksesta toisessa jäsenvaltiossa taloudellisen korvauksen myöntämisestä vastaavalle elimelle.
Hakemus todistuksen antamista varten on jätettävä asianomaiselle toimivaltaiselle viranomaiselle välittömästi sen jälkeen, kun tuotteet on saatettu myyntiin.
8 artikla
1. Jäsenvaltioiden on otettava käyttöön valvontajärjestelmä sen tarkastamiseksi, että taloudellista korvausta varten esitetyissä hakemuksissa ilmoitetut tiedot ja kyseisen tuottajajärjestön tosiasiallisesti myyntiin saattamat ja markkinoilta vetämät määrät vastaavat toisiaan.
2. Jäsenvaltioiden on annettava 1 kohdan mukaisesti toteutetut toimenpiteet komissiolle tiedoksi välittömästi niiden toteuttamisen jälkeen ja joka tapauksessa 31 päivään tammikuuta 2001 mennessä.
Jäsenvaltioiden on annettava 1 kohdan alaan kuuluvat olemassa olevat toimenpiteet komissiolle tiedoksi 31 päivään tammikuuta 2001 mennessä.
9 artikla
Kumotaan asetus (ETY) N:o 3902/92.
10 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä marraskuuta 2000.

Labels: 3
2
6